ປະຫວັດຄວາມເປັນມາຂອງກອງປະຊຸມໃຫຍ່ຂອງພັກປະຊາຊົນປະຕິວັດລາວ.
ກອງປະຊຸມໃຫຍ່ ຄັ້ງທີ VI ຂອງພັກ (18-20/3/1996)
- – ໄຂຂຶ້ນແຕ່ວັນທີ 18 ຫາວັນທີ 20 ເດືອນ ມີນາ ປີ 1996, ທີ່ນະຄອນຫລວງວຽງຈັນ, ພາຍໃຕ້ການເປັນປະທານຂອງສະຫາຍ ຄຳໄຕ ສີພັນດອນ, ປະທານ ຄະນະບໍລິຫານງານສູນກາງພັກ.
- – ມີຜູ້ແທນເຂົ້າຮ່ວມ 381 ສະຫາຍ ເຊິ່ງເປັນຕົວແທນໃຫ້ແກ່ສະມາຊິກພັກ 78.000 ສະຫາຍ ໃນທົ່ວປະເທດ. ນອກນີ້ຍັງມີຄະນະຜູ້ແທນຖືກເຊີນຈາກ ພັກອ້າຍນ້ອງຈຳນວນໜຶ່ງເຂົ້າຮ່ວມນຳ.
- – ກອງປະຊຸມໄດ້ເລືອກຕັ້ງເອົາສະຫາຍ ຄຳໄຕ ສີພັນດອນ ເປັນປະທານຄະນະບໍລິຫານງານສູນກາງພັກ, ມີກົມການເມືອງ 9 ສະຫາຍ, ມີຄະນະບໍລິຫານ ງານສູນກາງພັກ 49 ສະຫາຍ, ຍິງ 4 ສະຫາຍ.
* ເນື້ອໃນສຳຄັນຂອງມະຕິກອງປະຊຸມໃຫຍ່ ຄັ້ງທີ VI ຂອງພັກ :
– ສະຫລຸບຕີລາຄາ ແລະ ຖອດຖອນບົດຮຽນຈາກ ການດຳເນີນພາລະກິດປ່ຽນແປງໃໝ່ ໃນໄລຍະ 10 ປີ ຜ່ານມາ, ເຊິ່ງສາມາດຖອດຖອນໄດ້ 5 ບົດຮຽນ ພື້ນຖານ ຄື:
- + ໜຶ່ງ: ການເພີ່ມທະວີຄວາມສາມັກຄີເອກະພາບ ໃນທົ່ວພັກ ທົ່ວປວງຊົນ ຕິດແໜ້ນກັບການເຊີດຊູນ້ຳໃຈຮັກຊາດ, ເສີມຂະຫຍາຍຈິດໃຈເອກະລາດ ເປັນເຈົ້າ ຕົນເອງ, ເພິ່ງຕົນເອງ ແລະ ສ້າງຄວາມເຂັ້ມແຂງດ້ວຍຕົນເອງ ແມ່ນປັດໄຈຕັດ ສິນຜົນສຳເລັດຂອງພາລະກິດປ່ຽນແປງໃໝ່;
- + ສອງ: ອີງໃສ່ປະຊາຊົນ, ເສີມຂະຫຍາຍກໍາລັງແຮງອັນມະຫາສານຂອງປະຊາຊົນ ແລະ ເຮັດທຸກສິ່ງທຸກຢ່າງ ເພື່ອຜົນປະໂຫຍດຂອງປະຊາຊົນ;
- + ສາມ: ຮັບປະກັນສະຖຽນລະພາບ ທາງດ້ານການເມືອງ, ຄວາມສະຫງົບ ແລະຄວາມເປັນລະບຽບຮຽບຮ້ອຍ ໃນສັງຄົມ ແມ່ນເງື່ອນໄຂອັນຈຳເປັນ ສຳລັບ ການປ່ຽນແປງໃໝ່;
- + ສີ່: ເພີ່ມທະວີບົດບາດ ນຳພາຂອງພັກ ໃນທຸກຂົງເຂດວຽກງານ ແລະ ເຊີດຊູຄວາມສັກສິດແຫ່ງການຄຸ້ມຄອງລັດ ແມ່ນເງື່ອນໄຂຮັບປະກັນໃຫ້ແກ່ການ ປ່ຽນແປງໃໝ່ໃຫ້ດຳເນີນໄປຢ່າງຖືກຕ້າງ ຕາມແນວທາງ ແລະ ຈຸດໝາຍຂອງພັກ, ເສີມຂະຫຍາຍກຳລັງແຮງຂອງຊາດ ສົມທົບກັບກຳລັງແຮງຂອງຍຸກສະໄໝ;
- + ຫ້າ: ຍາດແຍ່ງເອົາການສະໜັບສະໜູນ ແລະ ການຊ່ວຍເຫລືອ ຈາກສາກົນຢ່າງມີຫລັກການ.
– ກຳນົດຈຸດໝາຍໃຫຍ່ ໃນໄລຍະປີ 2020: ສູ້ຊົນເຮັດໃຫ້ປະເທດຊາດຫລຸດພົ້ນອອກຈາກສະພາວະດ້ອຍພັດທະນາ; ເສດຖະກິດ-ສັງຄົມ ມີການພັດທະນາ ແລະ ໄດ້ມີການປ່ຽນແປງໃໝ່ດ້ວຍລະດັບຕ່າງກັບສະພາບປະຈຸບັນ ຄື:
- + ການຜະລິດກະສິກຳ ແລະ ອຸດສາຫະກຳມີການຂະຫຍາຍຕົວ ແລະ ມີບາງດ້ານທັນສະໄໝ.
- + ຊີວິດການເປັນຢູ່ດ້ານວັດຖຸ ແລະ ວັດທະນະທຳ ເປັນປົກກະຕິ ແລະ ມີຄຸນນະພາບສູງຂຶ້ນ.
- + ພົນລະເມືອງໄດ້ຮັບການສຶກສາ ແລະບໍລິການດ້ານສາທາລະນະສຸກ ຢ່າງທົ່ວເຖິງ.
- + ວັດທະນະທຳອັນດີງາມຂອງຊາດ ໄດ້ຮັບການເສີມຂະຫຍາຍຢ່າງອຸດົມຮັ່ງມີ.
- + ການສະຫວັດດີການສັງຄົມອັນພື້ນຖານ ມີການຮັບປະກັນ.
- + ມີບຸກຄະລາກອນ ແລະ ກຳລັງແຮງງານທີ່ມີຄວາມສາມາດຕອບສະໜອງຄວາມຕ້ອງການພື້ນຖານ ຂອງການພັດທະນາປະເທດ;
- + ສັງຄົມມີຄວາມສະຫງົບສຸກ, ສີວິໄລ ແລະ ຍຸຕິທຳ, ລະບົບການເມືອງ ປະຊາທິປະໄຕ ປະຊາຊົນມີພັກເປັນແກນນຳມີຄວາມໜັກແໜ້ນ, ເຂັ້ມແຂງ;
- + ມີການພົວພັນຮ່ວມມືອັນກວ້າງຂວາງກັບສາກົນ ແລະ ສາມາດເຈືອຈານເຂົ້າກັບທ່າອ່ຽງ ລວມຂອງຍຸກສະໄໝ.
* ກຳນົດຈຸດໝາຍສຳລັບ 5 ປີຕໍ່ໜ້າ (1996-2000) ຄື: ສູ້ຊົນຮັບປະກັນໃຫ້ເສດຖະກິດຂະຫຍາຍຕົວຕໍ່ເນື່ອງ ໃນລະດັບ 8-8,5% ຕໍ່ປີ, ຮອດປີ 2000 ລາຍໄດ້ສະເລ່ຍ ຕາມຫົວຄົນໃຫ້ໄດ້ 500 ໂດລາ; ສ້າງກິດຈະການພື້ນຖານ ຈໍານວນໜຶ່ງ ໃຫ້ເປັນໜໍ່ແໜງ ສຳລັບການຫັນເປັນອຸດສາຫະກຳ ແລະ ທັນສະໄໝໃນຂັ້ນຕໍ່ໄປ; ແກ້ໄຂຄວາມອຶດຢາກຂາດເຂີນ ແລະ ຄວາມທຸກຍາກຂອງປະຊາຊົນ ໃນບໍລິເວນຈຸດສຸມຈຳນວນໜຶ່ງ ດ້ວຍການ ພັດທະນາຊົນນະບົດຮອບດ້ານ.
* ທິດທາງໜ້າທີ່ລວມຄື: ເພີ່ມທະວີຄວາມສາມັກຄີເປັນເອກະພາບ ພາຍໃນພັກ ແລະ ໃນທົ່ວປວງຊົນ, ຮັບປະກັນສະຖຽນລະພາບ ແລະ ຄວາມສະຫງົບ ໃຫ້ ໄດ້ຢ່າງໜັກແໜ້ນ, ສ້າງເງື່ອນໄຂອັນເອື້ອອຳນວຍສຳລັບ ການ ທຳມາຫາກິນຂອງປະຊາຊົນ ແລະ ການສ້າງສາພັດທະນາປະເທດຊາດ; ປົກປັກຮັກສາ ເອກະລາດ ແລະ ອະທິປະໄຕຂອງຊາດໄວ້ຢ່າງໝັ້ນຄົງ; ລະດົມກຳລັງແຮງຂອງທຸກພາກສ່ວນເສດຖະກິດ ແລະ ທົ່ວສັງຄົມເຂົ້າ ໃນການ ພັດທະນາສ້າງສາ ປະເທດຊາດ; ເສີມຂະຫຍາຍນ້ຳໃຈຮັກຊາດຕິດພັນກັບຮັກລະບອບໃໝ່, ເຊີດຊູສະຕິຊາດເອກະລາດ, ເປັນເຈົ້າຕົນເອງ, ດຸໝັ່ນ ແລະ ປະຢັດ ໃນການສ້າງສາ ປະເທດຊາດ; ສູ້ຊົນໃຫ້ມີການສະສົມ ຈາກພາຍໃນປະເທດ, ເຮັດໃຫ້ການເງິນແຫ່ງຊາດມີຄວາມໝັ້ນທ່ຽງ ແລະ ເປັນເຈົ້າຕົນເອງເທື່ອລະກ້າວ; ປະຕິບັດນະໂຍບາຍປະຊາກອນຢ່າງຕັ້ງໜ້າ, ເຮັດໃຫ້ການເພີ່ມຂຶ້ນຂອງພົນລະເມືອງ ສອດຄ່ອງກັບລະດັບການ ຂະຫຍາຍ ຕົວຂອງເສດຖະກິດ, ຍົກລະດັບຄວາມຮູ້ ຂອງປະຊາຊົນບັນດາເຜົ່າ ກໍ່ສ້າງແຮງງານວິຊາຊີບ ແລະ ບຸກຄະລາກອນໃຫ້ສາມາດຕອບສະໜອງຄວາມຕ້ອງການອັນຮີບດ່ວນ ໃນສະເພາະໜ້າຂອງການ ພັດທະນາປະເທດ, ແກ້ໄຂບັນຫາຕ່າງໆທາງສັງຄົມ, ເຮັດໃຫ້ສັງຄົມມີຄວາມສີວິໄລ ແລະ ຍຸຕິທຳ; ເພີ່ມທະວີບົດບາດ ແລະ ຊີດຊູຄວາມສາມາດນຳພາ ຂອງພັກ ໃນທຸກຂົງເຂດວຽກງານ; ປັບປຸງ ແລະ ຍົກສູງປະສິດທິພາບ ແຫ່ງການຄຸ້ມຄອງດ້ວຍ ກົດໝາຍ ຂອງລັດຕໍ່ເສດຖະກິດ-ສັງຄົມ; ຍູ້ແຮງການເຄື່ອນໄຫວ ຂອງ ບັນດາອົງການຈັດຕັ້ງມະຫາຊົນ, ເສີມຂະຫຍາຍສິດເປັນເຈົ້າຕົນເອງ ຂອງປະຊາຊົນ; ເສີມສ້າງສາຍພົວພັນມິດຕະພາບ ກັບນາໆຊາດ ແລະ ເປີດກວ້າງ ການ ພົວພັນຮ່ວມມືກັບເພື່ອນມິດສາກົນ.
– ກອງປະຊຸມ ໄດ້ຮັບຮອງເອົາກົດລະບຽບຂອງພັກ ສະບັບດັດແປງໃໝ່, ເຊິ່ງໄດ້ປັບປຸງເພີ່ມເຕີມ ແລະ ເນັ້ນໜັກລັກສະນະຊົນຊັ້ນ ແລະ ອຸດົມການຂອງພັກ, ເປັນຕົ້ນ ໄດ້ກຳນົດແຈ້ງທິດນຳໃນການກໍ່ສ້າງພັກ ຄື:
- + ເອົາໃຈໃສ່ສຶກສາອົບຮົມ ແລະກໍ່ສ້າງພັກໃຫ້ເຂັ້ມແຂງທາງດ້ານການເມືອງ, ແນວຄິດ ແລະການ ຈັດຕັ້ງ.
- + ສົມທົບ ລະຫວ່າງກໍ່ສ້າງພັກ ກັບການເພີ່ມທະວີຄວາມສັກສິດ ໃນການຄຸ້ມຄອງລັດ, ເສີມຂະຫຍາຍບົດບາດຂອງບັນດາອົງການຈັດຕັ້ງມະຫາຊົນ.
- + ການປັບປຸງກໍ່ສ້າງພັກ ຕ້ອງຖືເອົາຄຸນນະພາບເປັນກົກ, ຮັບເອົາຜູ້ທີ່ດີເດັ່ນ ມີເງື່ອນໄຂມາດຖານຄົບຖ້ວນເຂົ້າພັກ, ເດັດດ່ຽວເອົາຜູ້ເສື່ອມຄຸນປ່ຽນທາດ ອອກ ຈາກພັກ.ປະຫວັດຄວາມເປັນມາຂອງກອງປະຊຸມໃຫຍ່ຂອງພັກປະຊາຊົນປະຕິວັດລາວ.
ໂດຍ: Lao National Radio